Predkladacia správa

Dňa 11. mája 1994 bol v Štrasburgu podpísaný Protokol č. 11 k Dohovoru o ochrane ľudských práv a základných slobôd (ďalej len „Protokol č. 11 k Dohovoru“), ktorým bol vytvorený stály Európsky súd pre ľudské práva (ďalej „Súd“), ktorý nahradil Európsku komisiu a Súd pre ľudské práva.
	Tento Protokol č. 11 k Dohovoru nadobudol platnosť 1.novembra 1998. V nadväznosti na nadobudnutie platnosti „Protokolu č. 11 k Dohovoru“ boli v rámci Rady Európy prijaté dva právne dokumenty - Šiesty dodatkový protokol k Všeobecnej dohode o výsadách a imunitách Rady Európy, ktorý zakotvuje výsady a imunity nových sudcov stáleho súdu a Európska dohoda, vzťahujúca sa na osoby zúčastňujúce sa konania pred Európskym súdom pre ľudské práva (ďalej len „Európska dohoda“). Uvedená Európska dohoda vo svojich ustanoveniach poskytuje účastníkom konania pred Súdom, ich zástupcom, poradcom, svedkom či expertom určité imunity a oslobodenia, ktoré sú potrebné na zabezpečenie riadneho a spravodlivého prejednania veci pred Súdom.   
	Európska dohoda nadobudla platnosť po ratifikácii desiatimi členskými štátmi Rady Európy dňa 1. januára 1999 a Slovenská republika je medzi 8 krajinami, ktoré tento dokument doteraz nepodpísali.
	Vzhľadom k tomu, že v roku 2001 viaceré členské štáty Rady Európy ratifikovali Európsku dohodu (napr. Nemecko v septembri 2001), zostávajú Slovenská republika, Litva, Poľsko, Ruská federácia, Turecko, Ukrajina a novoprijaté členské štáty RE (Arménsko, Azerbajdžan) ako krajiny Rady Európy, ktoré dokument nepodpísali.
	Uznesením vlády SR č. 40 zo dňa 16.1.2002 bol schválený Plán práce vlády Slovenskej republiky na rok 2002, ktorý ukladá v bode C. 1. ministrovi spravodlivosti predložiť na rokovanie vlády SR návrh na pristúpenie Slovenskej republiky k Európskej dohode v termíne do 26. apríla 2002.
	V zmysle Zásad vlády Slovenskej republiky pre oblasť medzinárodných zmlúv sa jedná o prezidentskú medzinárodnú zmluvu, ktorá pred ratifikáciou prezidentom SR vyžaduje súhlas Národnej rady SR. Zároveň ide o prednostnú medzinárodnú zmluvu, ktorá má podľa článku 7 ods. 5 Ústavy SR  prednosť pred zákonmi Slovenskej republiky, nakoľko ide o medzinárodnú zmluvu o ľudských právach a základných slobodách, ktorá priamo zakladá práva alebo povinnosti fyzických alebo právnických osôb, na vykonanie ktorej nie je potrebný zákon.
	V súlade s Legislatívnymi pravidlami vlády Slovenskej republiky schválenými uznesením č. 1130 z 28.11.2001 sa súčasne s Európskou dohodou predkladá aj Doložka prednosti medzinárodnej zmluvy pred zákonmi v zmysle Čl.7 ods. 5 Ústavy Slovenskej  republiky.